Twee toeriste in Wildernis oorval, beroofWildernis (Foto: Argief) Twee Amerikaanse burgers is Woensdag in Wildernis aan die Tuinroete in die Wes-Kaap deur twee verdagtes oorval waarna hulle glo met ŉ mes gedreig en van hul besittings en kontant beroof is. Kapt. Malcolm Pojie, polisiewoordvoerder, het die voorval aan Maroela Media bevestig. Volgens Pojie het die man en die vrou laatmiddag op ŉ uitstappie teen die kranse naby Leentjiesklip gegaan toe hulle op die treinbrug deur twee verdagtes voorgekeer is. Pojie kon nie met sekerheid bevestig of die man wel met die mes gesteek is nie, maar het gesê dat “die man in die bres wou tree vir die vrou se veiligheid en toe ligte beserings in die voorval opgedoen het. Hy is ná die voorval na ŉ hospitaal geneem vir mediese behandeling.” Die verdagtes het die toeriste van hul besittings, waaronder die sleutel van hul huurmotor, en kontant beroof en toe te voet op die vlug geslaan. Niemand is nog in verband met die voorval in hegtenis geneem nie. Die polisie ondersoek ŉ saak van roof met verswarende omstandighede.